Viime päivinä on kirjoiteltu, kuinka Kela harkitsi ilmiantonapin, tai ilmiantolomakkeen käyttöönottoa. Verottajalla moinen toiminnallisuus jo on. Kansa on kuulemma oikein "innostunut" käräyttelemään naapureitaan. Muistaako joku historiasta, missä eurooppalaisessa maassa myös oltiin kovin innostuneita käräyttelemään ja kyttäämään toisiaan? Kyllä, DDR:hän se. Ja se ei ollut ihanneyhteiskunta.

Idea ilmiantonapista on sinänsä tavallaan hyvä. Joskin se, mitä me oikeasti Suomessa tarvitsemme, on ilmiantonappi, jolla me voimme käräyttää viranomaisia. Tarvitsemme:

Napin, jolla voimme käräyttää lastensuojelun kun se riistää lapset vanhemmiltaan väärin perustein.

Napin, jolla käräyttää poliisin kun se uhkaa uniformu päällä lyödä sinua turpaan sukulaisriidan takia.

Napin, jolla voimme käräyttää kela-virkailijan hänen evätessään aivan yksiselitteisesti hakijalle kuuluvia tukia.

Napin, jolla käräyttää kunnan virkamiehiä, jotka elinkeinoasi vainotessaan vetävät jopa tiet ympärilläsi uusiksi yhdessä yössä jotta saisit sakkoja ja yritystoimintasi vaarantuisi.

Napin, jolla voimme käräyttää tullimiehen, joka laittaa postilähetyksiin omavaltaisia ukaaseja, varastelee kuormasta tai rikkoo paketteja.

Sellaisen ilmiantonapin me tarvitsemme.

Janne Paalijärvi

Facebook: https://www.facebook.com/paalijarvi

Twitter: https://twitter.com/paalijarvi